બોટાદ યાર્ડના સેક્રેટરી કાંંતિભાઈ લાડોલા કહે છે, “ઓનલાઈન વેચાણના શ્રીગણેશ થઈ ગયા છે. અત્યારે જે માલ યાર્ડમાં આવે છે અને વેચાય છે તેના આંકડાઓની એન્ટ્રી કમ્પ્યૂટરમાં કરી ચલાવીએ છીએ. અમારો યાર્ડ કપાસનું હબ ગણાવાના કારણે કપાસ ઉપર ધ્યાન કેન્દ્રિત કરી રહ્યા છીએ. સરકારની યોજના સારી છે પણ તેનો સંપૂર્ણ રીતે અમલ થતા સમય લાગશે. નોટબંધી પછી ખેડૂતો ચેકથી પેમેન્ટ સ્વીકારવા તૈયાર નથી ત્યારે ઓનલાઈન વેપારમાં વિશ્વાસ કેળવવો અઘરો છે, પરંતુ ખેડૂતોનાં ખાતાંમાં પૈસા જમા કરાવવા યાર્ડ માધ્યમ બનશે. આ માટે દરેક ખેડૂતોએ બેંકમાં ખાતાં ખોલાવવાં પડશે. બોટાદ યાર્ડમાં કેમ્પ ગોઠવીને ૩૦૦થી વધુ ખેડૂતોનાં બેંકમાં ખાતાં ખોલાયાં છે. ખેડૂતો અને વેપારીઓને યોજના અંગે વાકેફ કરવા જાગૃતિ સેમિનાર પણ ગોઠવાઈ રહ્યા છે. આનાથી લાંબાગાળે એજન્ટ પ્રથા નાબૂદ થઈ જશે અને બે નંબરનો વેપાર પણ ઠપ થઈ જશે જેનો એકંદરે ફાયદો ખેડૂતોને થવાનો છે.”